Lions kies hul welpies vir Jaguares | Maroela Media
Wandisile Simelane vlieg oor die doellyn. Die Lions sal weer hul driedrukwoema wil terughê teen die Jaguares. Foto: Facebook.
Die Lions is tans in onbekende waters. Na hulle die afgelope drie jaar die septer geswaai het wat Suid-Afrikaanse spanne in die Superrugbykompetisie betref, is hulle tans 11de op die algehele punteleer en laaste onder die vier Suid-Afrikaanse spanne.
Ja, hulle was ongelukkig om teen die Stormers te verloor, maar hulle was verlede week heeltemal deur die Bulls op Emirates Airline Park oordonder en het 12 – 30 verloor. Dit was hulle eerste nederlaag op hul tuisveld teen 'n SA span.
Daar was altyd vrese dat die groot eksodus van spelers die span sal seermaak waar dit saak maak – op die telbord. En 'n mens begin amper die gevoel kry dat dié vrese bewaarheid word.
Johan en Ruan Ackermann, Faf de Klerk, Rohan Janse van Rensburg, Franco Mostert, Howard Mnisi, Julian Redelinghuys, Warwick Tecklenburg, Andries Ferreira en Jaco Kriel is net van die sleutelfigure wat Johannesburg verlaat het.
Om die leemtes te vul wat hulle gelos het, het die span se bestuur op 'n opwindende, maar onervare 22-tal vir die naweek se kragmeting op die Emirates besluit.
Wandisile Simelane was baie onlangs nog die SA o.18-speler van die jaar, maar hy begin Saterdag op buitesenter saam met Franco Naudé, terwyl Vincent Tshituka se insluiting op flank beteken dat Kwagga Smith na agtsteman skuif.
Die span was futloos op die aanval teen die Bulls en hulle het hoegenaamd nie soos die top-driedrukspan van verlede jaar gelyk nie. Dalk is die jonger gesigte net die nodige adrenalieninspuiting wat hulle nodig het.
Die wedstryd skop Saterdag om 15:05 af. Die Lions het die vorige kragmeting in Buenos Aires gewen. Dit is tot dusver hul enigste wen in die reeks.
Lions: Andries Coetzee (heelagter), Sylvian Mahuza (regtervleuel), Wandisile Simelane (buitesenter), Franco Naudé (binnesenter), Courtnall Skosan (linkervleuel), Elton Jantjies (losskakel), Ross Cronjé (skrumskakel), Kwagga Smith (agsteman), Vincent Tshituka (flank), Marnus Schoeman (flank), Rhyno Herbst (slot), Ruan Vermaak (slot), Carlu Sadie (stut), Malcolm Marx (haker en kaptein), Dylan Smith (stut). Plaasvervangers: Pieter Jansen, Nathan McBeth, Frans van Wyk, Stephan Lewies, James Venter, Dillon Smit, Harold Vorster, Gianni Lombard/Tyrone Green.
Suid-Afrika het 'n wêreldbeker in 2023!
Goeie idee en goeie span.
Die o19 en o21 spanne het reeds verskeie kere die junior kampionskappe gewen die laaste paar jaar en hulle verdien n kans, veral na die slegte vertoning van die senior spelers.
So graag soos watek dit wil goed praat maar ek kan nie, jip dis tyd vir nuwe bloed maar Jantjies moet maar gaan, al is dit net totdat hy weer sy ou vorm herwin het, Ruan C moes lankal op losskakel ingeskuif het want dit is waar hul problem tans is. Swys tas na wind en ja ek wil graag hê my span moet goed doen maar die afgelope drie jaar het by regte niks beteken nie. daar is geen trofees in die kas nie nie eens met die Currie beker nie. Dit is eenvoudig nie goed genoeg om tweede… Lees meer »